
ŠIAULIŲ R. GRUZDŽIŲ LOPŠELIO-DARŽELIO „PURIENA“
VAIKŲ ASMENINIŲ MOBILIŲJŲ TELEFONŲ IR KITŲ INFORMACINIŲ TECHNOLOGIJŲ ĮRENGINIŲ NAUDOJIMO TVARKOS APRAŠAS
I. BENDROSIOS NUOSTATOS
1. Vaikų asmeninių mobiliųjų telefonų ir kitų informacinių technologijų įrenginių tvarkos aprašas (toliau – Aprašas) nustato vaikų asmeninių mobiliųjų telefonų ir kitų informacinių technologijų įrenginių (toliau – įrenginiai) naudojimo Šiaulių r. Gruzdžių lopšelyje-darželyje „Puriena“ (toliau – Įstaiga) tvarką, ribojimus, išimtis ir atsakomybę.
2. Asmeniniai informacinių technologijų įrenginiai Apraše suprantami kaip ugdytinio disponuojama informacinė ir komunikacinė įranga, skirta skambinti ir (arba) susirašinėti teksto ir (arba) garso žinutėmis, ir (arba) klausytis, ir (arba) žiūrėti, ir (arba) dalintis garso ir vaizdo įrašais, ir (arba) naršyti internete, ir (arba) fotografuoti, ir (arba) kitiems su ugdymu nesusijusiems tikslams.
3. Aprašas parengtas vadovaujantis Lietuvos Respublikos švietimo, mokslo ir sporto ministro ir Lietuvos Respublikos sveikatos apsaugos ministro 2025 m. liepos 31 d. įsakymu Nr. V-807/V-726 patvirtintomis „Mokinių asmeninių mobiliųjų telefonų ir kitų informacinių technologijų įrenginių naudojimo ikimokyklinio ugdymo ir bendrojo ugdymo mokykloje rekomendacijomis“.
4. Tikslas – užtikrinti vaikams saugią ir ugdymui palankią aplinką, mažinti neigiamą įrenginių poveikį bei skatinti atsakingą ir sąmoningą jų naudojimą. 
5. Tvarkoje vartojamos sąvokos atitinka Lietuvos Respublikos švietimo įstatyme ir Lietuvos Respublikos vaiko teisių apsaugos pagrindų įstatyme vartojamos sąvokos.
II. ĮRENGINIŲ NAUDOJIMO RIBOJIMAI IR IŠIMTYS
6. Ikimokyklinio ir priešmokyklinio amžiaus vaikams draudžiama naudotis įrenginiais Įstaigos patalpose bei dalyvaujant ugdomojoje veikloje už Įstaigos ribų, išskyrus šio Aprašo  7 punkte numatytus atvejus.
7. Išimtys gali būti taikomos šiais atvejais:
7.1. kai vaikui, atsižvelgiant į jo sveikatos būklę ar kitus objektyvius poreikius, būtina naudotis asmeniniu įrenginiu (pvz., sveikatos stebėsenos ar specialiųjų poreikių priemonėms);
7.2. kai mokytojas, švietimo pagalbos specialistas nusprendžia leisti trumpalaikį įrenginio naudojimą ugdymo tikslais, tai iš anksto suderinus su tėvais (globėjais, rūpintojais).
8. Tėvai (globėjai, rūpintojai), perduodami vaikui asmeninį įrenginį į Įstaigą, atsako už jo saugumą ir užtikrina, kad įrenginys būtų naudojamas tik nustatytomis aplinkybėmis.
9. Esant situacijai, kai reikia nedelsiant susisiekti su tėvais (globėjais, rūpintojais) ar pagalbos tarnybomis, tą atlieka ikimokyklinio ir (ar) priešmokyklinio ugdymo mokytojas arba bet kuris kitas Įstaigos darbuotojas.
III. PRIEMONĖS TVARKOS ĮGYVENDINIMUI UŽTIKRINTI
10. Vaikų atsinešti asmeniniai įrenginiai, jei tokių pasitaiko, perduodami saugoti mokytojui ar įstaigos administracijos asmeniui. Įrenginiai laikomi užrakintose, vaikams nepasiekiamose vietose.
11. Jei vaikas pažeidžia šį Aprašą ir savavališkai naudoja Įrenginį, darbuotojai turi teisę jį paimti ir saugoti iki dienos pabaigos, grąžinant tik tėvams (globėjams, rūpintojams).
12. Vykdoma nuolatinė stebėsena padedanti užtikrinti, kad asmeniniai įrenginiai būtų naudojami tik leistinais atvejais.
13. Įstaiga sudaro sąlygas turiningai vaikų veiklai ir poilsiui be Įrenginių.
IV. BAIGIAMOSIOS NUOSTATOS
14. Įstaiga, siekdama asmeninių informacinių technologijų įrenginių naudojimo tvarkos pažeidimų prevencijos bei sklandaus jos įgyvendinimo, informuoja ir konsultuoja vaikus ir tėvus (globėjus, rūpintojus) apie asmeninių informacinių technologijų įrenginių besaikio naudojimo pasekmes bei atsakingą ir saugų asmeninių informacinių technologijų įrenginių naudojimą.
15. Aprašas derinamas su lopšelio-darželio taryba, tvirtinamas Įstaigos direktoriaus ir skelbiamas viešai Įstaigos interneto svetainėje.
16. Su Įstaigoje patvirtinu Aprašu supažindinama visa lopšelio-darželio bendruomenė.
17. Aprašas gali būti peržiūrimas ir tikslinamas atsižvelgiant į teisės aktų pakeitimus ar Įstaigos bendruomenės poreikius.

